## Odluka Ustavnog suda Republike Hrvatske broj U-III-1093/1997 od 28. siječnja 1998.

### NN 15/1998 (6.2.1998.), Odluka Ustavnog suda Republike Hrvatske broj U-III-1093/1997 od 28. siječnja 1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući povodom ustavne tužbe M. I. iz K.
T., na sjednici održanoj dana 28. siječnja 1998. godine, donio je

## **ODLUKU**

1. Ustavna tužba se odbija.

2. Ova će se odluka objaviti u "Narodnim novinama".

Obrazloženje

Dopuštenom i pravodobnom ustavnom tužbom podnositelj je pokrenuo ustavnosudski
postupak u svezi s rješenjem Upravnog suda Republike Hrvatske, broj: Us-3255/1996-2
od 16. travnja 1997. godine.

Tijekom natječajnog postupka koji je prethodio donošenju osporavanog
rješenja, Ministarstvo pravosuđa Republike Hrvatske svojim rješenjem, Klasa:
701-01/95-01/225, Ur. broj: 514-05-04-96/2 od 10. travnja 1996. godine,
zaključilo je bez izbora kandidata postupak za imenovanje javnih bilježnika
za područje Općinskog suda u K. sa službenim sjedištem u K., otvoren po
objavi Natječaja u "Narodnim novinama", broj 79 od 6. listopada 1995. godine.
Iz obrazloženja rješenja Ministarstva pravosuđa Republike Hrvatske razvidno
je kako se na natječaj u konkretnom slučaju javio samo jedan kandidat,
a da je navedeno Ministarstvo odlučilo ne izvršiti izbor, te raspisati
novi natječaj.

Podnositelj ustavne tužbe, jedini prijavljeni kandidat na tom natječaju,
nezadovoljan zaključivanjem natječaja bez imenovanja, pokrenuo je upravni
spor. Odlučujući o tužbi podnositelja, Upravni sud Republike Hrvatske je
predmetnu tužbu odbacio kao nedopuštenu, iz razloga što osporavano rješenje
nije upravni akt iz članka 6. Zakona o upravnim sporovima ("Narodne novine",
broj 53/91 i 9/92).

Osporavanim rješenjem, prema mišljenju podnositelja, povrijeđena su
ustavna prava iz članka 14., članka 19., članka 26., članka 44. i članka
54. Ustava. Također, u ustavnoj tužbi podnositelj upućuje i na postojanje
povrede ustavnih načela sadržanih u članku 3. i članku 5. Ustava.

Ustavna tužba nije osnovana.

Prema članku 6. Zakona o upravnim sporovima ("Narodne novine", broj
53/91 i 9/92) upravni spor može se voditi samo protiv upravnog akta. Upravni
akt, prema navedenoj zakonskoj odredbi, je akt kojeg donosi nadležno državno
tijelo u obavljanju javnih ovlasti, rješavajući o stanovitom pravu ili
obvezi određenog pojedinca ili organizacije u upravnim stvarima.

Nadalje, prema odredbama članka 14. stavka 1. Zakona o javnom bilježništvu
("Narodne novine", broj 78/93 i 29/94), javnog bilježnika imenuje rješenjem
ministar pravosuđa na temelju provedenog natječaja. Rješenje ministra o
imenovanju javnog bilježnika je konačno i protiv takvog rješenja se može
pokrenuti upravni spor.

U konkretnom slučaju ministar pravosuđa nije rješenjem imenovao javnog
bilježnika, već je njegov izbor odgođen do završetka novog natječaja. Predmetno
rješenje nije upravni akt, jer se njime nije rješavalo o određenom pravu
ili obvezi nekog pojedinca ili organizacije u upravnoj stvari. Postupajući
na temelju zakona, odbacujući tužbu podnositelja u upravnom sporu uslijed
njezine nedopuštenosti, sukladno odredbama članka 6. Zakona o upravnim
sporovima, Upravni sud Republike Hrvatske nije povrijedio ustavna prava
podnositelja. Postupanje suda sukladno zakonskim odredbama ne može se uzeti
kao temelj povrede ustavnih prava.

Slijedom iznijetoga, a utvrdivši kako podnositelju osporavanim rješenjem
Upravnog suda Republike Hrvatske nisu povrijeđena ustavna prava iz članka
14., članka 19., članka 26., članka 44. i članka 54. Ustava, te utvrdivši
kako u konkretnom slučaju nisu povrijeđena niti ustavna načela sadržana
u članku 3. i članku 5. Ustava, Sud je predmetnu ustavnu tužbu odbio kao
neosnovanu.

Ova odluka temelji se na odredbama članka 59. i članka 61. Poslovnika
Ustavnog suda Republike Hrvatske ("Narodne novine", broj 29/94).

Objava ove odluke temelji se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine", broj 13/91).

Broj: U-III-1093/1997
Zagreb, 28. siječnja 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 15/1998-228